Den litauiske havarikommission har her til formiddag fundet nøjagtigt det samme brud i Dash-flyets understel, som den danske havarikommission fandt i Aalborg-flyet i sidste uge, skriver politiken.dk.

Povilonis Kestutis, der er leder af den litauiske havarikommission, siger til politiken.dk, at man i det beskadigede understel på Dash-flyet i Vilnius har set, at en speciel hydraulisk komponent, som har betydning for en sikker landing, er gået fra hinanden og altså delt i to. - Vi kender endnu ikke årsagen til bruddet, og om der kan være andre forklaringer, men vi tror, at vi har fundet hovedårsagen, siger havarichefen til politiken.dk. Den danske havarikommission fandt nøjagtig det samme brud i Aalborg-flyet, og kunne senere konstatere, at bruddet skyldes tæring inden i hydraulikken. SAS' 27 Dash-fly er fortsat ramt af flyveforbud. Tidligst i morgen kan myndighederne tage stilling til, hvornår flyveforbudet kan ophæves. Men det varer formentlig længe, før flyene kommer på vingerne.